CELEX: 32020R0355
Language: bg
Date: 2020-02-26 00:00:00
Title: Регламент (ЕС) 2020/355 на Комисията от 26 февруари 2020 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиглицерол полирицинолеат (E 476) в течни емулсии на растителни масла (текст от значение за ЕИП)

5.3.2020   
               
               
                  BG
               
               
                  Официален вестник на Европейския съюз
               
               
                  L 67/28
               
            
         РЕГЛАМЕНТ (ЕС) 2020/355 НА КОМИСИЯТА
         от 26 февруари 2020 година
         за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиглицерол полирицинолеат (E 476) в течни емулсии на растителни масла
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
         като има предвид, че:
         
                     (1)
                  
                  
                     В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
                  
               
                     (2)
                  
                  
                     Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
                  
               
                     (3)
                  
                  
                     В съответствие с приложение II към Регламент (ЕО) № 1333/2008 полиглицерол полирицинолеат (E 476) вече е разрешена добавка в храните за категория храни 02.2.2 „Други емулсии на мазнини и масла, включително продукти за мазане, съгласно определението от Регламент (ЕО) № 1234/2007, както и течни емулсии“ (с максимално ниво 4 000 mg/kg), но само за мазнини за мазане съгласно определението, посочено в член 115 и в приложение ХV към Регламент (ЕО) № 1234/2007 (3), със съдържание на мазнини до 41 %, и подобни продукти за мазане със съдържание на мазнини под 10 %. Впоследствие Регламент (ЕО) № 1234/2007 бе отменен с Регламент (ЕС) № 1308/2013 на Европейския парламент и на Съвета (4).
                  
               
                     (4)
                  
                  
                     На 27 май 2017 г. бе подадено заявление за разрешаване на употребата на полиглицерол полирицинолеат (E 476) като емулгатор в течни емулсии на растителни масла, предназначени за продажба на крайния потребител, със съдържание на мазнини до 70 %. Впоследствие Комисията предостави на държавите членки достъп до заявлението в съответствие с член 4 от Регламент (ЕО) № 1331/2008.
                  
               
                     (5)
                  
                  
                     Полиглицерол полирицинолеат (E 476) е емулгатор от вида „вода в масло“, който може да образува много устойчиви емулсии на масла с високо съдържание на вода. В извършените от заявителя проучвания, при които се сравнява ефективността на различните емулгатори за производство на течни емулсии на растителни масла с намалено съдържание на мазнини, полиглицерол полирицинолеат (E 476) е показал най-добри резултати както по отношение на физическите, така и по отношение на органолептичните свойства на получения продукт. Емулсията може да се използва по същия начин, както и растителните масла, за приготвяне на студени и топли ястия. Емулсията обаче има по-ниско съдържание на мазнини (най-много 70 %) и съответно по-ниска енергийна стойност от растителното масло, ползвано за нейното производство. Количеството полиглицерол полирицинолеат (E 476), необходимо за постигането на желаната технологична функция, е 4000 mg/kg.
                  
               
                     (6)
                  
                  
                     На 24 март 2017 г. Европейският орган за безопасност на храните („Органът“) представи научно становище относно повторната оценка на полиглицерол полирицинолеат (E 476) (5) и определи допустимата дневна доза (ДДД) на 25 mg полиглицерол полирицинолеат/kg телесно тегло/ден. Като се има предвид, че прогнозните стойности на експозицията не надвишиха ДДД, Органът стигна до заключението, че полиглицерол полирицинолеат (E 476) като добавка в храните не поражда опасения за безопасността, ако се използва за разрешената или докладваната употреба и в разрешените или докладваните нива на употреба.
                  
               
                     (7)
                  
                  
                     В заявлението си заявителят оцени експозицията, като използва разработения от Органа модел за прием на добавките в храните (6). Предоставените оценки показват, че допълнителната употреба на полиглицерол полирицинолеат (E 476) при максимално количество 4000 mg/kg в течни емулсии на растителни масла със съдържание на мазнини до 70 % не поражда опасения във връзка с безопасността, тъй като няма да доведе до обща експозиция на това вещество, надвишаваща установената ДДД.
                  
               
                     (8)
                  
                  
                     В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност въпросната актуализация да има отражение върху човешкото здраве.
                  
               
                     (9)
                  
                  
                     Тъй като разширената употреба на полиглицерол полирицинолеат (E 476) в категория храни 02.2.2 не поражда опасения във връзка с безопасността, се изисква актуализация на списъка на Съюза, за която не съществува вероятност да има отражение върху човешкото здраве и следователно не е необходимо да се изисква становището на Органа.
                  
               
                     (10)
                  
                  
                     Следователно е целесъобразно да се разреши употребата на полиглицерол полирицинолеат (E 476) като емулгатор в течни емулсии на растителни масла, предназначени за продажба на крайния потребител, със съдържание на мазнини до 70 %, в категория храни 02.2.2 „Други емулсии на мазнини и масла, включително продукти за мазане, съгласно определението от Регламент (ЕО) № 1234/2007, както и течни емулсии“.
                  
               
                     (11)
                  
                  
                     Поради това приложение II към Регламент (ЕО) № 1333/2008 следва да бъде съответно изменено.
                  
               
                     (12)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕО) № 1333/2008 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 февруари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
         
            (3)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Регламент за общата организация на пазарите) (ОВ L 299, 16.11.2007 г., стр. 1).
         
            (4)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (5)  EFSA Journal (Бюлетин на ЕОБХ) 2017;15(3):4743.
         
            (6)  https://www.efsa.europa.eu/en/applications/foodingredients/tools
      
      
         
            ПРИЛОЖЕНИЕ
            В част Д от приложение II към Регламент (ЕО) № 1333/2008 в категория храни 02.2.2 „Други емулсии на мазнини и масла, включително продукти за мазане, съгласно определението от Регламент (ЕО) № 1234/2007, както и течни емулсии“ вписването за полиглицерол полирицинолеат (E 476) се заменя със следното:
            
               
                            
                        
                        
                           „E 476
                        
                        
                           Полиглицерол полирицинолеат
                        
                        
                           4000
                        
                        
                            
                        
                        
                           само мазнини за мазане съгласно определенията в член 75, параграф 1, буква з), член 78, параграф 1, буква е) и в част VII и допълнение II от приложение VII към Регламент (ЕС) № 1308/2013 (*1), със съдържание на мазнини до 41 %, и подобни продукти за мазане със съдържание на мазнини под 10 %. течни емулсии на растителни масла, предназначени за продажба на крайния потребител, със съдържание на мазнини до 70 %.